钦定古今图书集成/明伦汇编/交谊典/第065卷 > 《上冢官书》沈亚之
## 钦定古今图书集成/明伦汇编/交谊典/第065卷 > 《上冢官书》沈亚之

某伏念杰木之生，大长越伦，足谷肩山，而大谷不足
以室其根，长霓不足以帷其华。天之所惜，其体若此，
岂不使皆获其所安，而辏乎用？及其不偶也，徒见摧
风枯霜，蒙烟老云而已。夫寻常之材也，干不丈，枝不
尺，而叶纵，其根不能躙土之肤，生不十年，各获斤斧
之制以就用。何者？受乎庶气，故易长于极；成为众用，
故易售于工。其在林居，相扶策木意自得，仰视杰木，
不觉其相与笑。其凡枿而无用。及一旦遭遇，得升贤
工之所思，采而饰之，跨二础而百栋赖负。若是修材
巨干，非易自致也；贤工良匠，非易能容也。今阁下抱
多能之强德，动与智谐，可谓遭时也；负难戴重，衡于
所安，可谓得任也。如能察出类之材，“异目处之，然后
次众材备于百常。”如此，则贤工之名可以自有。古者
贤士之居位也，沐垢不终汤，充饥不竟饭，中辍而起，
畏日不足。是皆探善于众能，思致其爵，养良士之道
也。今则不然，为公卿大臣者，必严居深视以自视。养
其所进者，惟柔气缓言，瞽视而巧谀，然后谓之厚德。
故以多识为诬，博知“为强，迁善为流，立节为诈”，是皆
斥而莫得称也。及一日操尺墨，枢物机，茫乎不知其
所从，使左右庸胥，因得侮而役之。彼非不欲自胜也，
盖事业之所报固然。今西戎邀嫁，移兵寇边，仍岁不
已。山东盗卒，杀辱守吏，未闻其归，诚可嗟也。即如主
上求其往而为理者，阁下度之公卿大臣，而谁择乎？
某诚不肖，七岁再官，不逾九品之列；陶心研虑，谟古
臣智，辅之所以为化。至于乐慕贤哲，亡其私而不回，
此则得之于性矣。酌岩贤旅，圣之所以立言。至于“书
得失，备理乱，叙往纪来”，此则得之于文矣。学名将霸帅之所以整暴乱，至于奋旅陈师，圜会百变之状，离
如惊鸟，合如凝云，此则得之于师矣。是三者，皆业于
根，然后绪其末，非无所望也，亦思愿为一从材，戴横
杰之梁，立巨础之上，顾世持斧之士，安足以摹哉？某
闻戎镜包阳，当日而瞩之，则能延燧兴火，处阴而视
之，何异一规之幽铜邪？而谁寤者，而谁寤者？夫其应
则生。某亦蒙瞩于光下，以其所抱，书词多鄙，又不尽
志，忤触清严，罪无所逭，谨再拜。